Diana Morant: `Gandia torna a la Mancomunitat per convicció, amb entusiasme i amb esperances renovades´
07 octubre 2020

## Diana Morant: \`Gandia torna a la Mancomunitat per convicció, amb entusiasme i amb esperances renovades´07 octubre 2020Última actualització: 14 juliol 2025

![](../gestion/img/ao6564-copia.jpg)  
  

_“Gandia torna a la Mancomunitat de Municipis de la Safor, no per obligació sinó per convicció i entusiasme. Tornem amb moltes ganes de treballar i amb esperances renovades”._ **L’alcaldessa Diana Morant** va expressar la seua felicitat durant el seu discurs al plenari de la Mancomunitat d’ahir per la vesprada en el qual es va fer efectiva la reincorporació de Gandia a l’ens comarcal després que una sentència judicial considerara il·legal l’acord del govern del PP al 2013 pel qual la ciutat abandonava l’ens comarcal. **La màxima autoritat de Gandia i el vice-alcalde, Josep Alandete, són els consellers de la Mancomunitat en representació de Gandia.**

L’acte va comptar amb la presència dels **directors generals d’Administració Local i Comerç, Toni Such i Rosana Seguí**, respectivament; **els diputats provincials Dolors Gimeno i Vicent Mascarell**; i els alcaldes i alcaldesses que formen part de la Mancomunitat, entre d’altres.

Diana Morant va recordar que Gandia mai hauria d’haver eixit de la Mancomunitat. _“__Esta errada política i esta lamentable decisió, mai s’hauria d’haver produït. Perquè a soles no anem a cap lloc. Perquè ací, a Gandia i a la comarca, la sort d’un és la sort de tots_”. Els gandians, segons Morant, en un món globalitzat, _“no creiem en les fronteres ni en cap mur”._  

Per la seua banda, el **president de la Mancomunitat de Municipis de la Safor, Voro Femenía**; va apuntar que hui (per ahir) és un dia d’alegria per a Gandia i per a tota la Safor. _“El fet que Gandia estiga en la Mancomunitat efectivament i activament dóna peu a que puguem ampliar serveis i accedir a projectes europeus”._